KIRJALLINEN KYSYMYS E-0188/03

esittäjä(t): Luciana Sbarbati (ELDR) komissiolle

(31. tammikuuta 2003)

Aihe: Turistikylien rakentaminen Syrakusan (Italia) etelänpuoleiselle rannikolle

Asparanon ja Ogninan alueet Italian Syrakusan maakunnassa suunnittelevat kahden turistikylän (1550- ja 1200-paikkaisen) rakentamista.

Yhteisöjen tuomioistuin lausui vuonna 1999 päätöksessään C-435/97, ettei jäsenvaltiolla ole valtaa myöntää vapautusta tai lievennystä ympäristövaikutusten arvioinnista hankkeille, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia.

Ottaen huomioon direktiivit 85/337/ETY(1) ja 97/11/EY(2) tiettyjen julkisten ja yksityisten hankkeiden ympäristövaikutusten arvioinnista, 92/43/ETY(3) luontotyyppien sekä luonnonvaraisen eläimistön ja kasviston suojelusta ja 79/409/ETY(4) luonnonvaraisten lintujen suojelusta haluaisin komissiolta vastaukset seuraaviin kysymyksiin:

- Rahoitetaanko edellä mainitut hankkeet osittain rakennerahastoista?

- Kattaako ympäristövaikutusten arviointi hankkeet kokonaisuudessaan ja onko mietitty sitä, millaista vahinkoa hankkeet aiheuttavat valmistuttuaan?

- Pystyykö komissio takaamaan, että alueet saatetaan ennalleen, jos huomataan, ettei yhteisön säännöstön määräämiä velvoitteita ole noudatettu?

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

(3) EYVL L 206, 22.7.1992, s. 7.

(4) EYVL L 103, 25.4.1979, s. 1.

Margot Wallströmin komission puolesta antama vastaus

(11. maaliskuuta 2003)

Komission tehtävänä on EY:n perustamissopimuksessa annettujen valtuuksien nojalla varmistaa, että yhteisön oikeutta sovelletaan oikein. EY:n perustamissopimuksen vartijana se ryhtyy kaikkiin tarvittaviin toimenpiteisiin, myös perustamissopimuksen 226 artiklan mukaiseen rikkomismenettelyyn sen varmistamiseksi, että yhteisön oikeutta noudatetaan.

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY mukaan, jota on muutettu 3. maaliskuuta 1997 annetulla neuvoston direktiivillä 97/11/EY, jäsenvaltioiden on varmistettava ennen luvan myöntämistä, että hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja niiden vaikutukset arvioidaan. Direktiivin soveltamisalaan kuuluvat hankkeet yksilöidään liitteissä. Liitteessä I luetelluista hankkeista on suoritettava ympäristövaikutuksia koskeva arviointi. Liitteessä II lueteltujen hankkeiden osalta jäsenvaltioiden on määriteltävä selvittämällä tapauskohtaisesti tai asettamalla valintaperusteet tai raja-arvot, onko hankkeessa noudatettava ympäristövaikutusten arviointimenettelyä.

Arvoisan parlamentin jäsenen antamien tietojen perusteella kysymyksessä mainittu rakennushanke saattaisi kuulua direktiivin 85/337/ETY sellaisena kuin se on muutetussa muodossa liitteen II soveltamisalaan, erityisesti hankeluokkaan 12 c. Edellä kerrotun perusteella Italian viranomaisten olisi selvitettävä tapauskohtaisesti tai soveltamalla raja-arvoja tai valintaperusteita, onko hankkeessa noudatettava ympäristövaikutusten arviointimenettelyä.

Ympäristövaikutusten arviointia koskevassa Regione Sicilian lainsäädännössä (Decreto Presidenziale, 14. marraskuuta 2000) edellytetään, että yli 300 vuodepaikan hotellikompleksihankkeet on tutkittava sen määrittelemiseksi, kuuluvatko ne ympäristövaikutusten arviointimenettelyn piiriin. Tämän direktiiviä noudattavan säännöksen perusteella näyttää siltä, että parlamentin jäsenen mainitsemat hankkeet tutkitaan sen määrittelemiseksi, onko niissä noudatettava ympäristövaikutusten arviointimenettelyä. Kun maan sisäinen laki on yhdenmukainen yhteisön oikeuden kanssa eikä ole aihetta olettaa, että sitä rikottaisiin, komissio katsoo, että sillä ei ole perusteita puuttua asiaan.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetulla neuvoston direktiivillä 92/43/ETY ja luonnonvaraisten lintujen suojelusta 2. huhtikuuta 1979 annetulla neuvoston direktiivillä 79/409/ETY on merkitystä ainostaan hankkeissa, joilla on vaikutusta mainituissa direktiiveissä mainittuihin tai määriteltyihin alueisiin, mistä parlamentin jäsenen antamien tietojen perusteella ei näytä olevan kyse. Edellä kerrotuin perustein ja koska tässä nimenomaisessa tapauksessa kantelulle ei ole esitetty perusteita, tällä hetkellä ei voida todeta, että yhteisön oikeutta olisi rikottu.

Rakennerahastoista ei ole mahdollista saada tukea lomakylien rakentamismenoihin.